โตเกียวมารีนรุกพัฒนาบริการด้านการแพทย์
โตเกียวมารีนประกันชีวิตรุกพัฒนาบริการทางการแพทย์ดูแลลูกค้าประกันกลุ่ม 2 แสนราย
7 ก.พ. 2554

โตเกียวมารีนประกันชีวิตรุกพัฒนาบริการทางการแพทย์ดูแลลูกค้าประกันกลุ่ม 2 แสนราย 
นายฮิโรชิ ทาเทอิชิ กรรมการผู้จัดการ บริษัทโตเกียวมารีนประกันชีวิต(ประเทศไทย) เปิดเผยว่า บริษัทได้จัดงาน โตเกียว มารีน ไทโย อวอร์ด 2010 ร่วมกับโรงพยาบาลในนิคมอุตสาหกรรมขนาดใหญ่ 8 แห่ง เพื่อพัฒนาคุณภาพและความเหมาะสมในการให้บริการทางการแพทย์ให้กับลูกค้าประกันกลุ่มให้กับลูกค้าของบริษัทประมาณ 2 แสนคน จาก 800 บริษัทอย่างมีมาตรฐาน ขณะเข้ารับการรักษาพยาบาลในโรงพยาบาล และเพื่อสร้างความเข้าใจ ความร่วมมือในการบริหารทรัพยากรและบุคลากรทางการแพทย์ 
อีกทั้ง สร้างความสัมพันธ์ที่ดีระหว่างโรงพยาบาลในเครือข่ายของบริษัท โดยมุ่งหวังสู่โรงพยาบาลผู้นำด้านคุณภาพการให้บริการทางการแพทย์ ประกอบด้วย โรงพยาบาลกรุงเทพระยอง โรงพยาบาลเปาโลเมโมเรียลพหลโยธิน โรงพยาบาลพญาไทศรีราชา โรงพยาบาลรามคำแหง โรงพยาบาลสำโรงการแพทย์ โรงพยาบาลสมิติเวชศรีราชา โรงพยาบาลเอกชล และโรงพยาบาลเอกชล2   
สำหรับปี 2554 มีโรงพยาบาลให้การตอบรับแล้ว 23 แห่ง โดยจะเริ่มต้นจากการวางมาตรฐานการรักษาโรคที่ไม่ซับซ้อน ตามหลักวิชาการแพทย์ที่เรียนมาอย่างเต็มที่ เพื่อไม่ให้เกิดค่าใช้จ่ายที่ไม่ถูกต้อง ลูกค้าได้รับการดูแลที่ดี จะนำมาซึ่งราคาเบี้ยประกันภัยที่เหมาะสม เป็นประโยชน์แก่ทุกฝ่าย
“ปี 2553 เรามีเบี้ยประกันกลุ่ม 509 ล้านบาท จากเบี้ยรับรวม 1,441.50 ล้านบาท ซึ่งเราคาดหวังว่าจะรักษาฐานลูกค้าเก่าไว้ได้ และสามารถรักษาการเติบโตของธุรกิจไว้ไม่ให้ต่ำกว่าปีที่ผ่านมา”นายทาเทอิชิ กล่าว
นายทาเทอิชิ กล่าวว่า ลูกค้าประกันกลุ่มของบริษัทแยกเป็นลูกค้าชาวญี่ปุ่น 50% ลูกค้าชาวไทย 30% และ ลูกค้าชาวต่างชาติ 20% ขณะที่ค่าสินไหมทดแทนของลูกค้าประกันกลุ่มในปี 2553 ที่ผ่านมาอยู่ที่ 75% ซึ่งถือว่าเป็นระดับที่เหมาะสม โดยจะพยายามบริหารจัดการให้อยู่ระหว่าง 70-80% ต่อปี